REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj 06-2/149-14

18. jun 2014. godine

B e o g r a d

ZAPISNIK

SA 12. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 18. JUNA 2014. GODINE

 Sednica je počela u 9,30 časova.

 Sednicom je predsedavao Zoran Babić, predsednik Odbora.

 Sednici su prisustvovali članovi Odbora: Katarina Rakić, Petar Petrović, Aleksandar Marković, Olgica Batić, Milisav Petronijević, Saša Maksimović, Obrad Isailović i Darko Laketić.

 Sednici su prisustvovali zamenici odsutnih članova Odbora: Biljana Hasanović Korać, zamenik Snežane Malović, Ljiljana Malušić, zamenik Ljubiše Stojmirovića i Vesna Rakonjac, zamenik Veroljuba Matića.

 Sednici je prisustvovao narodni poslanik Zoran Živković.

 Sednici nisu prisustvovali članovi Odbora: Milan Krkobabić, Vesna Martinović, Ljubiša Stojmirović, Veroljub Matić, Dušica Stojković, Đorđe Milićević, Snežana Malović i Dragana Barišić.

 Na predlog predsednika, Odbor je jednoglasno utvrdio sledeći

D n e v n i r e d:

- usvajanje zapisnika sa 9, 10. i 11. sednice Odbora –

 1. Razmatranje ostavke koju je na funkciju narodnog poslanika podnela Sanja Tucaković (01 broj 118-1954/14 od 12. juna 2014.godine);

 2. Razmatranje zahteva Novice Tončeva, narodnog poslanika, za davanje mišljenja za obavljanje druge javne funkcije (21 broj 02-1945/14 od 12. juna 2014. godine);

 3. Razmatranje zahteva Milana Novakovića, narodnog poslanika, za davanje mišljenja za obavljanje funkcije (21 broj 02-1970/14 od 13. juna 2014. godine);

 4. Razmatranje obaveštenja generalnog sekretara o izricanju mere održavanja reda Zoranu Živkoviću, narodnom poslaniku, na Četvrtoj sednici Prvog redovnog zasedanja Narodne skupštine u 2014. godini (21 broj 120-1774/14 od 5. juna 2014. godine);

 5. Razno.

 Pre prelaska na razmatranje prve tačke dnevnog reda Odbor je jednoglasno, bez primedaba, usvojio zapisnike sa 9, 10. i 11. sednice Odbora.

 **Prva tačka dnevnog reda**: Razmatranje ostavke koju je na funkciju narodnog poslanika podnela Sanja Tucaković (01 broj 118-1954/14 od 12. juna 2014.godine)

 Predsednik Odbora obavestio je članove i zamenike članova Odbora da je ostavka Sanje Tucaković na funkciju narodnog poslanika podneta u skladu sa Zakonom o izboru narodnih poslanika i Poslovnikom Narodne skuštine, kao i da je imenovana, u skladu sa članom 198. stav 2. Poslovnika Narodne skupštine, pozvana da prisustvuje ovoj sednici.

 Diskusije nije bilo.

 Na predlog predsednika, Odbor je jednoglasno usvojio i Narodnoj skupštini podneo sledeći

I Z V E Š T A J

 Odbor je utvrdio da je podnošenjem ostavke narodnog poslanika Sanje Tucaković, izabrane sa Izborne liste ALEKSANDAR VUČIĆ - BUDUĆNOST U KOJU VERUJEMO (Srpska napredna stranka, Socijaldemokratska partija Srbije, Nova Srbija, Srpski pokret obnove, Pokret socijalista), nastupio slučaj iz člana 88. stav 1. tačka 2. Zakona o izboru narodnih poslanika u kome se podnošenje ostavke navodi kao jedan od razloga za prestanak mandata narodnom poslaniku pre isteka vremena na koje je izabran, te predlaže da Narodna skupština, u smislu člana 88. st. 3. i 4. istog zakona, konstatuje prestanak mandata imenovanom narodnom poslaniku.

 Na taj način omogućava se izbor novog narodnog poslanika, putem dodeljivanja mandata od strane podnosioca navedene izborne liste drugom kandidatu, u skladu sa članom 92. Zakona o izboru narodnih poslanika.

 Za izvestioca Odbora na sednici Narodne skupštine određen je Zoran Babić, predsednik Odbora.

 **Druga tačka dnevnog reda**: Razmatranje zahteva Novice Tončeva, narodnog poslanika, za davanje mišljenja za obavljanje druge javne funkcije (21 broj 02-1945/14 od 12. juna 2014. godine)

 Predsednik odbora je obavestio članove i zamenike članova Odbora da se Novica Tončev obratio Odboru zahtevom 21 broj 02-1945/14 za davanje pozitivnog mišljenja za istovremeno obavljanje funkcije narodnog poslanika i funkcije predsednika Skupštine opštine Surdulica.

 U diskusiji su učestvovali: Petar Petrović, Milisav Petronijević i Zoran Babić.

 Učesnici diskusije su ukazali na probleme koji postoje u primeni Zakona o Agenciji za borbu protiv korupcije i različita tumačenja odredbi tog zakona o spojivosti funkcije narodnog poslanika i odbornika, odnosno zamenika predsednika jedinice lokalne samouprave, posebno imajući u vidu različito postupanje Agencije prema pojedinim narodnim poslanicima od kojih se traži da dostave pozitivno mišljenje Odbora da uz funkciju narodnog poslanika mogu da obavljaju i funkciju odbornika, odnosno zamenika predsednika jedinice lokalne samouprave. S tim u vezi, predloženo je da navedeno pitanje bude rešeno prilikom izmena Zakona o Ageniciji za borbu protiv korupcije koje se očekuju u narednom periodu.

 Na predlog predsednika, Odbor je većinom glasova dao pozitivno mišljenje da Novica Tončev, uz funkciju narodnog poslanika, može da obavlja i funkciju predsednika Skupštine opštine Surdulica.

 **Treća tačka dnevnog reda**: Razmatranje zahteva Milana Novakovića, narodnog poslanika, za davanje mišljenja za obavljanje funkcije (21 broj 02-1970/14 od 13. juna 2014. godine)

 Predsednik odbora je obavestio članove i zamenike članova Odbora da se Milan Novaković obratio Odboru zahtevom 21 broj 02-1970/14 za davanje mišljenja da uz vršenje funkcije narodnog poslanika na koju je stupio 16. aprila 2014. godine, može da obavlja i funkcije člana Upravnog odbora Odbojkaškog kluba Vojvodina i člana Upravnog odbora Atletskog kluba Novi Sad koje je obavljao i pre stupanja na funkciju narodnog poslanika, bez naknade. U zahtevu je naveo da ni jedna od ovih funkcija ne predstavlja funkciju u smislu člana 2. stav 1. tačka 3. Zakona o Agenciji za borbu protiv korupcije, kao i da one ne zahtevaju njegovo angažovanje u punom radnom vremenu.

 Diskusije nije bilo.

 Na predlog predsednika, Odbor je većinom glasova dao pozitivno mišljenje da Milan Novaković može da obavlja poslove člana Upravnog odbora Odbojkaškog kluba Vojvodina i člana Upravnog odbora Atletskog kluba Novi Sad, uz vršenje funkcije narodnog poslanika.

 **Četvrta tačka dnevnog reda**: Razmatranje obaveštenja generalnog sekretara o izricanju mere održavanja reda Zoranu Živkoviću, narodnom poslaniku, na Četvrtoj sednici Prvog redovnog zasedanja Narodne skupštine u 2014. godini (21 broj 120-1774/14 od 5. juna 2014. godine)

 Predsednik Odbora upoznao je članove i zamenike članova Odbora sa sadržinom obaveštenja generalnog sekretara Narodne skupštine o izrečenoj meri zbog povrede reda na Četvrtoj sednici Prvog rednovnog zasedanja Narodne u 2014. godini, održanoj 28. juna 2014. godine, narodnom poslaniku Zoranu Živkoviću - jedna opomena. Uz obaveštenje je dostavljen izvod iz stenografskih beležaka sa te sednice.

 U diskusiji su učestvovali: Zoran Živković, Zoran Babić i Olgica Batić.

 Zoran Živković je izneo primedbu da nije bilo osnova za izricanje opomene na sednici Narodne skupštine i obrazložio razloge zbog kojih mu je predsednik Narodne skupštine izrekao opomenu.

 Olgica Batić i Zoran Babić ukazali su da je Odbor dužan da primenjuje odredbu Poslovnika kojom je ovlašćen da donosi odluke o novčanim kaznama i da nema ovlašćenje da ulazi u meritum mere koju je izrekao predsedavajući na sednici Narodne skupštine.

 Na predlog predsednika, Odbor je većinom glasova doneo odluke o novčanom kažnjavanju narodnog poslanika Zorana Živkovića, u visini od 7.589,00 dinara, zbog izrečene mere održavanja reda na Četvrtoj sednici Prvog redovnog zasedanja Narodne skupštine u 2014. godini.

 **Peta tačka dnevnog reda**: Razno

 Predsednik Odbora je obavestio članove i zamenike članova Odbora pozivu Upućenom Odboru za učešće na sastanku administrativnih komisija parlamenata entiteta Brčko Distrikta Bosne i Hercegovine i parlamenata zemalja u regionu, koji će biti održan u Sarajevu, 3. i 4. jula, a na temu obezbeđenja finansijske autonomije parlamenata.

 Dogovoreno je da na predstojećem sastanku Odbor predstavljaju Olgica Batić, Vesna Martinović, članovi Odbora i Svetlana Dedić, sekretar Odbora.

\*\*\*

 Sednica je završena u 10,00 časova.

 Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

Svetlana Dedić Zoran Babić